Peluang Kepada Potensi Tenaga Boleh Baharu. Apabila penjanaan tenaga tidak lagi terhad kepada kaedah tradisional, maka ganjaran wajar diberikan kepada mereka yang menjadi perintis. Di kebanyakan negara seluruh dunia, tenaga elektrik dijana daripada pembakaran bahan api fosil, yang semakin berkurangan dan menyumbang kepada pemanasan global. Kerajaan Malaysia maklum akan keperluan untuk mencari sumber-sumber alternatif bagi menjana elektrik yang akan mengurangkan kebergantungan kepada bahan api fosil, dan menggalakkan orang awam untuk turut serta dalam pembangunan pasaran Tenaga Boleh Baharu (TBB). Tarif Galakan adalah satu mekanisme dasar TBB yang diperkenalkan untuk mempromosi dan meningkatkan bilangan penjana TBB kecil dan bebas* dalam negara, yang akan menjana serta menjual tenaga elektrik bersih daripada sumber-sumber boleh baharu** kepada penjana kuasa elektrik tempatan pada kadar premium tetap untuk satu tempoh masa yang ditetapkan. Dengan pelaksanaan Dasar dan Pelan Tindakan TBB Nasional, mekanisme ini bakal menjadi pemangkin kepada pertumbuhan TBB di negara ini, dengan mensasarkan jumlah kapasiti TBB sebanyak 2,080 MW menjelang 2020. Berkuatkuasa 1 Disember 2011, orang awam dipelawa untuk mengambil bahagian dalam program Tarif Galakan atau Feed-in Tariff (FiT); FiT akan ditadbir dan dipantau oleh Pihak Berkuasa Pembangunan Tenaga Lestari Malaysia (SEDA Malaysia). Di bawah FiT, setiap kilowatt-jam bagi TBB yang dijana akan mengurangkan kebergantungan Malaysia terhadap bahan api fosil, seterusnya mewujudkan masa depan yang lestari. 03 8870 5800 Pihak Berkuasa Pembangunan Tenaga Lestari Malaysia Galeria PjH, Aras 9, Jalan P4B, Persiaran Perdana, Presint 4, 62100 Putrajaya, Malaysia. Emel. fit@seda.gov.my Faks. 03-8870 5900 Juga dikenali sebagai Pemegang Kelulusan Galakan (PKG) - individu atau syarikat yang memegang kelulusan FiT yang dikeluarkan oleh SEDA Malaysia, dan layak menjual TBB kepada Pemegang Lesen Pengagihan (PLP)** Sumber-sumber boleh baharu merujuk kepada sumber asli yang berulang-ulang dan tidak akan habis atau teknologi sebagaimana yang ditetapkan dalam Jadual Akta Tenaga Boleh Baharu 2011. Pada masa kini, kategori sumber-sumber boleh baharu di Malaysia termasuklah biogas, biojisim, hidrokuasa kecil dan fotovolta suria. Nota: Program Tarif Galakan (FiT) tidak akan terpakai di Sarawak kerana negeri tersebut mengamalkan undang-undang dan peraturan-peraturan negeri bagi mentadbir bekalan elektrik. Program FiT bagaimanapun adalah terpakai di semua negeri lain di Malaysia.